《野眺》
宋代·顾禧

遂惬耽幽兴，披襟坐水湾。
松枯涛不作，鸥澹梦常闲。
漏月宽樵径，吞星避钓环。
年来悲跼蹐，聊此破愁颜。

作者简介：宋吴郡人，字景繁，号痴绝叟。不求仕进，居光福山中，终日闭户读诵，博极坟典。高宗绍兴中郡以遗逸荐，不起，闲居五十年不出，名重乡里。著作甚丰，与吴兴施宿合注苏轼诗，为陆游所称。